[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.12.2007

SEC(2007) 1720

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

έγγραφο που συνοδεύει την Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την προσέγγιση των νομοθεσιών των κρατών μελών σχετικά με τις εκπομπές οδικών βαρέων φορτηγών οχημάτων και σχετικά με την πρόσβαση σε πληροφορίες επισκευής οχημάτων Περίληψη της εκτίμησης των επιπτώσεων {COM(2007) 851 final}{SEC(2007) 1718}

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

έγγραφο που συνοδεύει την Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την προσέγγιση των νομοθεσιών των κρατών μελών σχετικά με τις εκπομπές οδικών βαρέων φορτηγών οχημάτων και σχετικά με την πρόσβαση σε πληροφορίες επισκευής οχημάτων Περίληψη της εκτίμησης των επιπτώσεων

Η ποιότητα του αέρα έχει βελτιωθεί κατά την τελευταία δεκαετία, εξακολουθούν όμως να υπάρχουν σημαντικά προβλήματα όσον αφορά την ποιότητα του αέρα σε ολόκληρη την Ευρωπαϊκή Ένωση, ιδίως στις αστικές περιοχές και σε πυκνοκατοικημένες περιφέρειες.

Η Ευρωπαϊκή Ένωση θα εξακολουθήσει, ακόμα και το 2020, να απέχει πολύ από την επίτευξη των στόχων του 6ου προγράμματος δράσης για το περιβάλλον. Θα εξακολουθήσουν να υπάρχουν σημαντικές αρνητικές επιπτώσεις στην υγεία και το περιβάλλον, ακόμα και αν η ισχύουσα νομοθεσία εφαρμοστεί αποτελεσματικά.

Για την επίλυση των προβλημάτων αυτών, εξετάστηκε η λήψη συμπληρωματικών μέτρων και στο πλαίσιο της εξέτασης αυτής αξιολογήθηκαν οι ακόλουθες επιλογές:

- καμία αλλαγή πολιτικής

- κανονιστική προσέγγιση σε ευρωπαϊκή κλίμακα

- ρυθμίσεις στα κράτη μέλη

- φορολογικά κίνητρα από τα κράτη μέλη

- μη ρυθμιστική προσέγγιση

Η αξιολόγηση επιπτώσεων κατέδειξε ότι η περαιτέρω μείωση των ορίων εκπομπών για τα βαρέα φορτηγά οχήματα (Euro VI) είναι αναγκαία προκειμένου να βελτιωθεί η ποιότητα του αέρα, ενώ παράλληλα θα εξασφαλίζεται η λειτουργία της εσωτερικής αγοράς.

Η οφειλόμενη σε αιωρούμενα σωματίδια (ΡΜ) ρύπανση προκαλεί αυξανόμενες επιστημονικές επιφυλάξεις και απαιτείται η καθιέρωση εναρμονισμένων ορίων εκπομπών σε επίπεδο Ευρωπαϊκής Ένωσης, έτσι ώστε να αρθούν τα εμπόδια στη διανομή και την κυκλοφορία βαρέων φορτηγών οχημάτων και να επιτευχθούν ουσιαστικές μειώσεις των εκπομπών αιωρούμενων σωματιδίων από τα εν λόγω οχήματα σε ολόκληρη την Ευρωπαϊκή Ένωση. Προτείνεται η κατά 66% μείωση των οριακών τιμών των αιωρούμενων σωματιδίων με οριακή τιμή εκπομπής 0,01 g/kWh, η οποία, με δεδομένη την τρέχουσα τεχνολογία, θα απαιτήσει την εγκατάσταση φίλτρων σωματιδίων σε όλα τα οχήματα με κινητήρες ντίζελ.

Δικαιολογείται επίσης η λήψη συμπληρωματικών μέτρων για τις εκπομπές οξειδίου του αζώτου (NOx) και υδρογονάνθρακα (HC)[1], δεδομένου ότι, σε διαφορετική περίπτωση, πολλά κράτη μέλη δεν θα δύνανται να πληρούν τις απαιτήσεις της οδηγίας σχετικά με τα εθνικά ανώτατα όρια εκπομπών (2001/81/ΕΚ), καθώς και της πρότασης αναθεώρησης των οδηγιών για την ποιότητα του αέρα (COM(2005) 447)[2]. Προτείνεται η κατά 80% μείωση του NOx στην οριακή τιμή εκπομπής του 0,4 g/kWh. Για την τήρηση των απαιτούμενων οριακών τιμών εκπομπής NOx θα απαιτηθεί αυξημένη χρήση της τεχνολογίας κινητήρων και της τεχνολογίας μετεπεξεργασίας.

Στην εν λόγω εκτίμηση των επιπτώσεων εξετάζονται μια σειρά από τροποποιήσεις της ισχύουσας νομοθεσίας. Ο γενικός στόχος των τροποποιήσεων αυτών συνίσταται στον περαιτέρω περιορισμό των ορίων εκπομπών οχημάτων, έτσι ώστε να μειωθεί ο κίνδυνος να παράγουν τα οχήματα περιττούς ρύπους, με τη θέσπιση αυστηρότερων και πληρέστερων κανονιστικών απαιτήσεων, χωρίς την επιβολή υπερβολικού κόστους. Επιπλέον, διασφαλίζουν τυποποιημένη πρόσβαση στις πληροφορίες επισκευής του οχήματος.

Η εκτίμηση των επιπτώσεων καταλήγει στο συμπέρασμα ότι είναι σκόπιμο να ευθυγραμμίσουμε τις μελλοντικές τιμές εκπομπών στην Κοινότητα με εκείνες των ΗΠΑ. Τα περισσότερα από τα ενδιαφερόμενα μέρη – συμπεριλαμβανομένης της βιομηχανίας – υποστηρίζουν την ευθυγράμμιση με τις οριακές τιμές στις ΗΠΑ και η εν λόγω αξιολόγηση των επιπτώσεων καταδεικνύει ότι τούτο είναι οικονομικά αποδοτικό.

Τούτο θα οδηγήσει σε σημαντική βελτίωση της ποιότητας του αέρα, ενώ, παράλληλα, θα περιοριστεί το κόστος ανάπτυξης και δοκιμής κινητήρων. Ουσιαστικά, η πρόταση θα παράσχει τη δυνατότητα στους κατασκευαστές να παράγουν ιδιαίτερα φιλικούς προς το περιβάλλον κινητήρες, τόσο για την αμερικανική όσο και για την ευρωπαϊκή αγορά.

Θα επιτρέψει επίσης στα κράτη μέλη να πληρούν τις απαιτήσεις της οδηγίας για την ποιότητα του αέρα.

[1] Οι όροι "υδρογονάνθρακες (HC)" και "πτητικές οργανικές ουσίες (VOC)" χρησιμοποιούνται στο παρόν έγγραφο εναλλακτικά.

[2] Η παρούσα πρόταση οδηγίας για την ποιότητα του ατμοσφαιρικού αέρα θα τροποποιήσει την ισχύουσα νομοθεσία για την ποιότητα του αέρα, δηλαδή τις οδηγίες 96/62/ΕΚ ("οδηγία-πλαίσιο"), ΕΕ L 296 της 21.11.1996, σ.55, καθώς και τρεις “θυγατρικές” οδηγίες, τις 1999/30/EΚ, 2000/69/EΚ, 2002/3/EΚ και την απόφαση 97/101/ΕΚ του Συμβουλίου.